Banc Central de les Bahames

El Banc Central de les Bahames (en anglès: Central Bank of The Bahamas) és el banc central de les Bahames, amb seu a la capital, Nassau. El banc es va establir l'1 de juny de 1974, però té els seus orígens en la junta de divises creada el 1919. El banc duu a terme la política monetària independent i la supervisió del sector financer de les Bahames. Història El 1919, el govern britànic va establir la Board of Commissioners of Currency (Junta de Comissionats de Divises) per emetre la moneda local de les Bahames, vinculada a la lliura esterlina. La Junta va ajudar a promoure l'emergència de les Bahames com a centre internacional de comerç de divises i de banca durant les dècades de 1960 i 1970. Cap al desembre de 1967, hi havia 208 bancs i societats fiduciàries a les Bahames, en comparació amb els 37 que hi havia el 1963. El 1974, la xifra havia augmentat a 323. No obstant això, el marc legislatiu era inadequat per garantir una regulació i supervisió correctes de les activitats bancàries. El 1968, es va crear la Bahamas Monetary Authority (BMA) (Autoritat Monetària de les Bahames) en lloc de la junta. Posteriorment, el govern també va posar fi a la vinculació del dòlar de les Bahames amb la lliura i el va vincular al dòlar dels Estats Units. L'Autoritat tenia un paper ampliat en el sistema financer de les Bahames. En primer lloc, la BMA funcionava sota un sistema centralitzat mitjançant el qual comprava i venia divises estrangeres. Això permetia als bancs dipositar les seves reserves exteriors sota el control de la BMA, eliminant eficaçment el seu risc de canvi. En segon lloc, la BMA estava autoritzada a comprar deute públic de les Bahames, fet que va marcar l'inici d'una política monetària discrecional. Finalment, l'Autoritat estava autoritzada a actuar com a prestador en darrera instància per als bancs comercials en cas d'emergència financera. La BMA, per contra, va ser de curta durada i va ser substituïda el 1974 pel Banc Central de les Bahames. El Banc Central es va establir l'1 de juny de 1974 mitjançant la llei The Central Bank of The Bahamas Act, actualment substituïda per la Llei del Banc Central de les Bahames de l'any 2000. El mandat del nou banc incloïa: la facultat de promoure i mantenir la estabilitat monetària, així com les condicions de crèdit i de la balança de pagaments que afavorissin el desenvolupament ordenat de l'economia de les Bahames; promoure i mantenir uns serveis bancaris adequats i alts estàndards de conducta i de gestió bancària; assessorar el ministre de Finances, a petició d'aquest, sobre qualsevol assumpte financer o monetari. A més, el Banc Central és l'únic emissor de bitllets i monedes, actua com a banc i assessor del Govern, i gestiona el deute públic. També és banc i prestador en darrera instància per als bancs comercials. Les Bahames són membre del Fons Monetari Internacional (FMI), cosa que els permet aplicar control de canvis a les transaccions de comptes de capital, inversions estrangeres en accions, inversió estrangera directa i altres fluxos d'entrada i sortida de diners. L'octubre de 2020, el banc central va llançar la seva pròpia moneda digital anomenada Sand dollar (dòlar de sorra), la versió digital del dòlar de les Bahames. Responsabilitats Les responsabilitats del Banc Central són fomentar un entorn d'estabilitat monetària propici per al desenvolupament econòmic i garantir un sistema financer estable i sòlid. Aconsegueix aquest objectiu mitjançant les següents accions: l'exercici de les funcions tradicionals d'emissió de moneda de curs legal; el manteniment del valor extern del dòlar de les Bahames; la promoció de l'estabilitat monetària i d'una estructura financera sòlida; l'actuació com a banc i assessor del govern; la recopilació d'estadístiques financeres. Lideratge Governadors L'actual governador del Banc Central és John A. Rolle, que ocupa el càrrec des del gener de 2016. Els governadors anteriors inclouen: Timothy Donaldson, 1974–1980 William C. Allen, 1980–1987 James H. Smith, 1987–1997 Julian W. Francis, 1997–2005 Wendy M. Craigg, 2005–2015 Vegeu també Economia de les Bahames Dòlar de les Bahames Referències Enllaços externs El Banc Central de les Bahames (en anglès)